CELEX: 52013PC0857
Language: sk
Date: 2013-12-04
Title: Návrh ODPORÚČANIE RADY o rámci kvality pre stáže

|
			
		
		
		52013PC0857
		
			Návrh ODPORÚČANIE RADY o rámci kvality pre stáže /* COM/2013/0857 final - 2013/0431 (NLE) */
			
				
		
		
			
			   	DÔVODOVÁ SPRÁVA
1.           KONTEXT NÁVRHU
V ostatných dvoch
desaťročiach sa stáže stali dôležitým prostriedkom vstupu na pracovný
trh pre mladých ľudí. Sprístupňovanie pracovného
trhu pre mladých ľudí sa nezaobíde bez posilňovania ich
zamestnateľnosti a produktivity. Aj
keď sú stáže čoraz bežnejšou súčasťou našich pracovných
trhov, ich rozširovanie sprevádzajú rastúce obavy týkajúce sa obsahu
vzdelávania a pracovných podmienok. Ak majú stáže skutočne
uľahčovať prístup k zamestnaniu, musia ponúknuť
kvalitný obsah vzdelávania a vhodné pracovné podmienky a nemali by
byť lacnou náhradou za riadne pracovné miesta. 
Komisia v decembri 2012
predložila balík opatrení pre zamestnanosť mladých ľudí[1], ktorého súčasťou
bolo začatie druhej fázy konzultácií so sociálnymi partnermi o rámci
kvality pre stáže[2] (ďalej len „rámec kvality“) po opakovaných výzvach Európskeho parlamentu[3] a Európskej Rady[4]. Konzultácie Komisie[5] o tejto téme, ako aj ďalšie
štúdie a prieskumy vymedzili škálu problémov, ktoré majú
v súčasnosti vplyv na stáže v EÚ. Problémy sa vyskytujú najmä
v týchto dvoch oblastiach:
·        
nedostatočný obsah vzdelávania (t. j.
stážistom sa prideľujú neplnohodnotné úlohy); a 
·        
neprimerané pracovné podmienky (dlhý pracovný
čas, neuspokojivé pokrytie, pokiaľ ide o ochranu zdravia alebo
bezpečnostné či pracovné riziká, malá alebo nijaká odmena/náhrada,
nejasná právna situácia, predĺžené trvanie atď.). 
Zainteresované strany ďalej poukázali na
fakt, že veľký podiel neplatených stáží alebo stáží s nízkou odmenou
môže spôsobiť problém týkajúci sa rovnakého prístupu[6]
a vedie k trendu nahrádzať platených pracovníkov stážistami[7]. Stážisti navyše niekedy nedostanú jednoznačné informácie,
či sa im poskytne odmena alebo náhrada, alebo o tom, aké sú hlavné
pracovné podmienky, napr. pokiaľ ide o zdravotné a úrazové
poistenie alebo nárok na dovolenku.
Poskytovanie transparentnejších informácií
o obsahu vzdelávania a pracovných podmienkach stáže povedie
k účinnejšiemu fungovaniu pracovného trhu. Z prieskumu
Eurobarometra o stážach z roku 2013 vyplýva, že by sa mala
zlepšiť transparentnosť pracovných podmienok v ponukách stáží
a v inzerátoch.
Medzi regulačnými
rámcami členských štátov vo všeobecnosti, a najmä medzi
striktnosťou regulácie sú veľké rozdiely, či už
z hľadiska rôznych druhov stáží, alebo z hľadiska
jednotlivých členských štátov. V niektorých členských štátoch
neexistuje nijaké právne vymedzenie stáží. Keďže regulácia
je v súčasnosti značne roztrieštená a chýbajú kvalitatívne
kritériá všeobecného uplatňovania, spoločné chápanie pojmu stáž a jej
minimálnych požiadaviek môže pomôcť pri formovaní politík
a regulačných prístupov členských štátov. Preukázalo sa, že počet medzinárodných
stáží je veľmi malý[8], a to aj napriek vysokej miere mobility študentov, napr.
v rámci programu Erasmus. Tento jav predstavuje významnú nevyužitú
príležitosť v oblasti znižovania nezamestnanosti mladých pomocou
mobility – medzinárodné stáže by mohli byť kľúčovým faktorom
sprístupňovania zamestnania pre mladých ľudí v inom
členskom štáte. Celoeurópsky
rámec kvality by pomohol riešiť malý počet medzinárodných stáží. Pomohol by riešiť jednu z hlavných prekážok cezhraničnej
mobility, ktorou sú nedostatočné informácie, v oblasti so
značnou regulačnou roztrieštenosťou. Vytvorenie rámca kvality je významné
aj pre rozšírenie siete EURES o stáže, ako Európska rada vyžaduje vo
svojich záveroch z júna 2012[9].
V reakcii na veľmi vysokú
nezamestnanosť mladých ľudí v niektorých členských štátoch
a v nadväznosti na záväzky z minulosti Komisia predložila návrh
odporúčania o zavedení systému záruk pre mladých[10], ktorý Rada prijala 22. apríla 2013[11].
V odporúčaní sa členským štátom adresuje výzva, aby zabezpečili,
aby všetci mladí ľudia vo veku do 25 rokov dostali kvalitnú ponuku
zamestnania, ďalšieho vzdelávania, učňovskej prípravy alebo stáže
do štyroch mesiacov po strate zamestnania alebo ukončení formálneho
vzdelania. Kvalitatívne požiadavky na stáže sú zásadné pre účinné
vykonávanie odporúčania. 
V tomto kontexte je cieľom tohto
návrhu odporúčania Rady zaistiť, aby stáže účinne
uľahčovali prechod zo vzdelávania do práce a zvyšovali tak
zamestnateľnosť mladých ľudí. V návrhu sa stanovujú
usmernenia, ktorými možno zabezpečiť kvalitný obsah vzdelávania
a primerané pracovné podmienky. Takisto opisuje spôsob, akým bude Komisia
podporovať opatrenia členských štátov prostredníctvom rámca
financovania EÚ, výmeny osvedčených postupov a monitorovania. Týka sa
tzv. stáží v rámci voľného trhu, t. j. stáží dohodnutých medzi
stážistom a poskytovateľom stáže (podnik, nezisková organizácia alebo
vláda) bez zapojenia tretej strany, ktoré sa zvyčajne vykonávajú po
skončení štúdia a/alebo v rámci hľadania zamestnania. Navrhované
odporúčanie sa netýka stáží, ktoré sú súčasťou akademických
alebo učňovských študijných programov, ani stáží, ktoré sú
súčasťou povinnej odbornej prípravy (napr. v medicíne,
architektúre atď.). 
K návrhu je pripojené posúdenie vplyvu,
ktoré predstavuje výsledky konzultácií so zainteresovanými stranami,
podrobnejšie rozoberá problémy súvisiace so stážami, venuje sa právnym otázkam
a otázkam subsidiarity a obsahuje analýzu možných reakcií na tento
problém.
2.           VÝSLEDKY KONZULTÁCIÍ SO
ZAINTERESOVANÝMI STRANAMI A POSÚDENIA VPLYVU
Verejné konzultácie 
Komisia konzultovala so širokou škálou
zainteresovaných strán o problémoch týkajúcich sa stáží
a o možných riešeniach. 
V reakcii na verejné konzultácie, ktoré
sa konali od apríla do júla 2012, odborové zväzy, mimovládne organizácie,
mládežnícke organizácie, vzdelávacie inštitúcie a väčšina
jednotlivých respondentov vo všeobecnosti podporili iniciatívu Komisie.
Organizácie zamestnávateľov, obchodné komory a členské štáty
síce všeobecne podporili iniciatívu, často však poukazovali na to, že je
potrebné, aby si rámec zachoval dostatočnú pružnosť a mohla sa
tak zohľadniť rôznorodosť vnútroštátnych postupov. 
Väčšina respondentov súhlasila
s analýzou Komisie (písomná dohoda o stáži, jasné ciele a obsah
vzdelávania[12], ohraničené trvanie, zodpovedajúce sociálne zabezpečenie
atď.). Podniky a niektoré organizácie zamestnávateľov tvrdia, že
otázky odmeňovania a sociálnej ochrany nepatria do právomocí EÚ.
Konzultácie so sociálnymi partnermi
Konzultácie so sociálnymi partnermi
o rámci kvality sa uskutočnili v dvoch fázach v období od
októbra 2012 do februára 2013. Sociálni parteri opätovne potvrdili
pozíciu, ktorú zaujali vo verejných konzultáciách, pričom odbory
presadzujú silnejšiu iniciatívu a zamestnávatelia majú obavy
v súvislosti s pružnosťou a zaťažením podnikov.
Nezačali však rokovania o možnej dohode podľa článku 154
ZFEÚ. 
ETUC, BUSINESSEUROPE, UEAPME a CEEP
predstavili 11. júna 2013 rámec opatrení pre zamestnanosť mladých
ľudí, ktorý bol výsledkom rokovaní v rámci sociálneho dialógu,
a zohľadňuje sa v ňom plán Komisie predložiť
návrh odporúčania Rady o európskom rámci kvality pre stáže. Sociálni
partneri zamýšľajú predložiť Rade a Európskemu parlamentu
ďalšie spoločné opatrenia, ktoré budú vychádzať
z pripravovaného návrhu Komisie na odporúčanie Rady
o európskom rámci kvality.
Malé a stredné podniky (MSP)
V období od marca do júna 2013 sa
uskutočnil skúšobný prieskum MSP, ktorého cieľom bolo preskúmať
kvalitu stáží poskytovaných malými a strednými podnikmi
z pohľadu zamestnávateľov a posúdiť náklady na
dodržiavanie predpisov možných opatrení rámca kvality. Celkovo sa do prieskumu
zapojilo 914 MSP. Skúšobný prieskum poukázal na význam stáží pri tvorbe
pracovných miest v MSP a väčšina z opýtaných (71,9 %)
vníma stáže ako prostriedok výberu a školenia budúcich zamestnancov.
Takisto sa potvrdilo, že prevažná väčšina MSP (9 z 10) by nemala
nijaký problém s navrhovanými prvkami kvality.
Prieskum Eurobarometra o stážach
V máji 2013 sa v štátoch EÚ-27
a v Chorvátsku uskutočnil prieskum Eurobarometra
s cieľom kvantifikovať obavy o kvalitu stáží. Z tohto
vôbec prvého reprezentatívneho prieskumu v celej EÚ na túto tému
vyplynulo:
·        
potvrdenie veľkého rozšírenia stáží – 46 %
mladých vo veku 18 – 35 rokov zapojených do prieskumu absolvovalo
aspoň jednu stáž;
·        
jedna z troch stáží sa považovala za
neuspokojivú, pokiaľ ide o pracovné podmienky (25 % všetkých
stáží) alebo obsah vzdelávania (18 %) alebo obidve oblasti;
·        
hlavným faktorom zriedkavosti medzinárodných stáží
(9 % všetkých stáží) je nedostatočná informovanosť – 38 %
osôb, ktoré by mali záujem, uviedli nedostatočné informácie
o regulácii stáží v iných členských štátoch.
Z ekonometrickej analýzy na základe
výsledkov Eurobarometra vyplynula významná vzájomná súvislosť medzi
kvalitou stáží a výsledkami v oblasti zamestnanosti. Inými slovami, u
osôb, ktoré absolvovali nekvalitnú stáž, bola oveľa menšia
pravdepodobnosť, že si následne našli prácu.
Posúdenie vplyvu
V druhej fáze konzultácií so sociálnymi
partnermi sa vypracoval analytický dokument[13]
o problémoch kvality stáži, v ktorom sa stanovujú možné politické
riešenia. 
Tento dokument sa v roku 2013 rozšíril do
podoby plnohodnotného posúdenia vplyvu[14] so zahrnutím predtým nedostupných údajov
o počte a kvalite stáží a nových podkladových materiálov
o vzájomnej súvislosti medzi kvalitou a vyhliadkami na zamestnanie. V posúdení vplyvu sa určujú
a analyzujú možnosti politiky na zvýšenie podielu kvalitných stáží, najmä
vytvorením noriem v oblasti najlepších postupov a odrádzaním
zamestnávateľov od ponuky nekvalitných stáží. Analyzujú sa v ňom
aj nové návrhy o transparentnosti s cieľom uľahčiť
mladým ľuďom rozpoznávanie kvalitných stáží.
V posúdení vplyvu sa
okrem východiskového scenára skúmajú štyri možnosti: 
·        
vytvorenie informačnej webovej lokality;
·        
zavedenie dobrovoľných značiek kvality;
·        
návrh odporúčania Rady; a 
·        
návrh smernice. 
Dospelo sa v ňom
k záveru, že najúčinnejšou, najefektívnejšou a najprimeranejšou
možnosťou by bol návrh Komisie na odporúčanie Rady o rámci
kvality, ktorý by členské štáty transponovali do svojich vnútroštátnych
postupov a/alebo do svojho právneho systému. 
Členským štátom by sa
v ňom odporúčalo, aby zabezpečili povinné uzatvorenie písomnej dohody o stáži.
Dohoda by obsahovala informácie o vzdelávacích cieľoch stáže,
pracovných podmienkach, o tom, či sa poskytne odmena/náhrada,
o právach a povinnostiach podľa platných predpisov EÚ a vnútroštátnych
predpisov, ako aj o trvaní stáže.
Dodatočné požiadavky na
transparentnosť by podnietili ponuku kvalitných stáží a/alebo by odradili
od poskytovania nekvalitných stáží. 
Podľa uprednostňovanej možnosti by
sa v ponukách stáží muselo uvádzať, či stáž je, alebo nie je
platená, a ak je platená, aká je výška odmeny/náhrady. Od
poskytovateľov stáží by sa navyše požadovalo, aby zverejnili podiel
stážistov, ktorým ponúkli na konci stáže pracovnú zmluvu.
3.           PRÁVNE PRVKY NÁVRHU
Právny základ
Právnymi základmi tejto iniciatívy sú
články 153, 166 a 292 ZFEÚ. Podľa článku 292 ZFEÚ môže Rada
prijímať odporúčania na základe návrhu Komisie v oblastiach,
ktoré spadajú do právomocí EÚ. 
Podľa článku 153 ZFEÚ Únia podporuje
a dopĺňa činnosti členských štátov okrem iného
v oblasti pracovných podmienok, sociálneho zabezpečenia
a sociálnej ochrany pracovníkov a tiež integrácie osôb
vylúčených z trhu práce a v oblasti boja proti sociálnemu
vylúčeniu. V súlade s judikatúrou Súdneho dvora stáže, ktoré sú
platené, spadajú do pôsobnosti článku 153.
S cieľom
pokryť aj stáže, ktoré nie sú platené, sa do právneho základu
dodatočne pridal článok 166 ZFEÚ. Podľa tohto ustanovenia Únia
uskutočňuje politiku odborného vzdelávania, ktorá podporuje
a dopĺňa činnosť členských štátov pri plnom
rešpektovaní zodpovednosti členských štátov za obsah a organizáciu
odborného vzdelávania. 
V závislosti od toho,
či je stáž platená, alebo neplatená, sa teda bude zodpovedajúcim spôsobom
uplatňovať článok 153 alebo 166 ZFEÚ.
Ustanovenia článku 153 ZFEÚ sa
nevzťahujú na platy na základe článku 153 ods. 5 ZFEÚ. Toto
ustanovenie však nebráni riešeniu problémov súvisiacich
s transparentnosťou platov, pretože odporúča, aby sa
v písomnej dohode o stáži spresnilo, či sa bude, alebo nebude
vyplácať odmena.
Analogicky možno poukázať na iné nástroje
EÚ, ako je napr. smernica 91/533/EHS o povinnosti zamestnávateľa
informovať zamestnancov o podmienkach vzťahujúcich sa na zmluvu
alebo na pracovno-právny vzťah. V článku 2 tejto smernice sa
uvádza: 
„1. Zamestnávateľ je povinný informovať
zamestnanca […] o hlavných aspektoch zmluvy alebo pracovného vzťahu.
2. Informácie […] musia obsahovať
aspoň tieto údaje:
h) začiatočnú základnú
čiastku, ďalšie zložky a výplatné termíny odmeny za prácu, na
ktorú má zamestnanec nárok […]“[15]
V návrhu smernice o podmienkach
vstupu a pobytu štátnych príslušníkov tretích krajín v rámci
vnútropodnikového presunu[16] sa podobne rieši otázka odmeny ako jeden z prvkov poverovacej
listiny, ktorú vystaví zamestnávateľ, alebo ako jeden z prvkov
zmluvy.
Odborná príprava patrí
medzi hlavné ciele politiky EÚ v oblasti zamestnanosti a vzdelávania.
Takisto je priamo naviazaná na voľný pohyb osôb podľa článku 45
ZFEÚ, ktorý predstavuje základnú slobodu chránenú zmluvou. Vzhľadom na
cezhraničný rozmer stáží sa samostatnými opatreniami jednotlivých
členských štátov nedosiahnu ciele navrhovanej iniciatívy – celkovo
zlepšiť kvalitu stáží vykonávaných v EÚ.
Charta základných práv
Európskej únie tiež obsahuje niekoľko práv a slobôd, ktoré by mohli
byť relevantné pre budúce opatrenia v oblasti stáží, najmä
článok 21 (Nediskriminácia), článok 29 (Právo na prístup
k službám zamestnanosti), článok 31 (Spravodlivé a primerané
pracovné podmienky) a článok 32 (Zákaz detskej práce a ochrana
mladistvých pri práci).
Subsidiarita
Zásada subsidiarity sa uplatňuje, pokiaľ návrh nespadá do
výlučnej právomoci Únie. 
V prípade stáží
riešenie na úrovni EÚ prináša niekoľko výhod: 
1.           Kvalitatívne usmernenia, ktoré
prijali alebo navrhli rôzne orgány v rôznych členských štátoch,
všeobecne poukazujú na podobné prvky, ktoré by mali byť pre zvyšovanie
kvality stáží kľúčové. Z toho vyplýva, že vymedzenie
kvalitatívnych noriem stáží by sa nemalo zásadne odlišovať
v závislosti od vnútroštátnych postupov alebo miestnych okolností.
2.           Riešenie na úrovni EÚ by malo
prínos, pokiaľ ide o mobilitu stážistov. Pre mladých ľudí by
bolo jednoduchšie prijať stáž v inej krajine, ak by si na základe
existencie štandardných postupov alebo pravidiel mohli urobiť jasnú
predstavu o tom, čo ich čaká. 
3.           Zo skúseností vyplýva, že
v dôsledku problémov s koordináciou sa môže vymedzenie medzinárodne
uznávaných noriem kvality vykonať rýchlejšie, ak sa koordinácie
a podpory ujmú nadnárodné inštitúcie. 
Členské štáty by mohli nezávisle
prijímať opatrenia na zlepšenie kvality stáží. V praxi však opakovane
vyzývali Komisiu, aby prijala rámec kvality (pozri okrem iného závery
z troch uplynulých zasadnutí Európskej Rady: z decembra 2012,
z februára 2013 a z júna 2013). 
V situácii odlišných regulačných
rámcov je užitočné dospieť k spoločnému chápaniu pojmu stáž
a jej minimálnych požiadaviek. Pomôže to pri formovaní regulačných
prístupov členských štátov, pretože navrhované požiadavky sa budú
uplatňovať prostredníctvom osobitného regulačného prístupu členských
štátov. Týmto spôsobom by EÚ mohla konkrétne
podporiť členské štáty pri plnení usmernenia pre zamestnanosť
č. 8 v rámci stratégie Európa 2020, najmä pri úsilí „zaviesť
programy, ktoré by mladým ľuďom, a najmä tým, ktorí sú nezamestnaní a
nezúčastňujú sa na vzdelávaní ani odbornej príprave, pomohli
nájsť prvé zamestnanie, získať pracovné skúsenosti alebo možnosti
ďalšieho vzdelávania a odbornej prípravy vrátane učňovskej
prípravy, a aby rýchlo zasiahli v prípade, že sa mladí ľudia stanú
nezamestnanými“. Pomohlo by to pri riešení jednej z hlavných
prekážok cezhraničnej mobility, ktorou sú nedostatočné informácie,
v oblasti vyznačujúcej sa výraznou regulačnou
roztrieštenosťou a odporúčanie by pomohlo zvýšiť
účinky podpory poskytovanej v rámci programu Erasmus+[17] a podporiť
ďalší rozvoj siete EURES[18].
Proporcionalita
Nástroj v podobe
odporúčania Rady umožňuje prísne dodržiavanie zásady proporcionality
– členské štáty, ktoré už do svojich právnych predpisov alebo
vnútroštátnych postupov zaviedli navrhované ochranné a kvalitatívne prvky,
nemusia prijímať nové opatrenia. Členské štáty môžu slobodne
usúdiť, či je vhodné zájsť nad rámec kvality, ktorý sa navrhuje
v tomto dokumente, najmä s cieľom riešiť aj otázku
minimálnej odmeny, ktorej sa rámec kvality nevenuje.
4.           VPLYV NA ROZPOČET
Neuplatňuje sa.
5.           NEPOVINNÉ PRVKY
Neuplatňuje sa.
2013/0431 (NLE)
Návrh
ODPORÚČANIE RADY
o rámci kvality pre stáže
RADA EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej články 153, 166 a 292,
so zreteľom na návrh Európskej komisie,
keďže:
1.         Kríza mala mimoriadne
nepriaznivý vplyv na mladých ľudí. Miera nezamestnanosti mladých
v niektorých členských štátoch dosiahla v uplynulých rokoch
historické maximá a v krátkodobom horizonte neexistujú nijaké náznaky
jej zníženia. Sprístupňovanie pracovného trhu pre mladých ľudí sa
nezaobíde bez posilňovania ich zamestnateľnosti a produktivity.
2.         Pri zvyšovaní šancí mladých
ľudí na pracovnom trhu má zásadný význam bezproblémový prechod zo
vzdelávania do zamestnania. Lepšie vzdelávanie mladých ľudí
a uľahčenie ich prechodu do zamestnania je nevyhnutné na
dosiahnutie jedného z hlavných cieľov stratégie Európa 2020, aby do
roku 2020 malo 75 % ľudí vo veku 20 – 64 rokov zamestnanie.
Usmernenie č. 8 o politike členských štátov v oblasti
zamestnanosti vyzýva členské štáty, aby zaviedli „programy, ktoré by mladým
ľuďom, a najmä tým, ktorí sú nezamestnaní a nezúčastňujú sa
na vzdelávaní ani odbornej príprave, pomohli nájsť prvé zamestnanie,
získať pracovné skúsenosti alebo možnosti ďalšieho vzdelávania a
odbornej prípravy vrátane učňovskej prípravy, a aby rýchlo
zasiahli v prípade, že sa mladí ľudia stanú nezamestnanými“[19].
3.         V ostatných dvoch
desaťročiach sa stáže stali dôležitým prostriedkom vstupu na pracovný
trh pre mladých ľudí.
4.         Sociálno-ekonomické náklady
vznikajú vtedy, ak stáže, a najmä opakované stáže, nahrádzajú riadne
zamestnanie, predovšetkým na začiatočníckych pozíciách, ktoré sa
zvyčajne ponúkajú mladým ľuďom. Stáže nízkej kvality,
predovšetkým stáže s nízkym obsahom vzdelávania, navyše nevedú
k výraznému zvýšeniu produktivity ani neprinášajú pozitívne výsledky
v otázke zreteľných kompetencií. Sociálne náklady sa týkajú aj
neplatených stáží, ktoré môžu obmedziť kariérne možnosti osôb zo znevýhodneného
prostredia.
5.         Preukázalo sa, že medzi
kvalitou stáží a výsledkami v oblasti zamestnanosti existujú
súvislosti. Hodnota stáží pri uľahčení prechodu do zamestnania závisí
od kvality ich obsahu vzdelávania a pracovných podmienok. Kvalitné stáže
vytvárajú priame prínosy v oblasti produktivity, zlepšujú vytváranie
vhodných kombinácií na pracovnom trhu a podporujú mobilitu, a to
najmä znižovaním nákladov na vyhľadávanie a kombinovanie ponúk a záujemcov
pre podniky aj pre mladých ľudí.
6.         V odporúčaní Rady
o zavedení záruky pre mladých ľudí[20]
sa od členských štátov vyžaduje zabezpečiť, aby všetci mladí
ľudia vo veku do 25 rokov dostali kvalitnú ponuku zamestnania,
ďalšieho vzdelávania, učňovskej prípravy alebo stáže do štyroch
mesiacov po strate zamestnania alebo ukončení formálneho vzdelávania. 
7.         Rôzne štúdie
a prieskumy poukázali na to, že problémy s kvalitou ovplyvňujú
značný podiel stáží, a najmä tie, pri ktorých nijaké vzdelávacie
inštitúcie alebo inštitúcie odbornej prípravy priamo nezodpovedajú za obsah
vzdelávania a pracovné podmienky stáže (tzv. stáže v rámci
voľného trhu). 
8.         Preukázalo sa, že významnému
podielu stážistov sa prideľujú neprimerané úlohy bez dostatočného
obsahu vzdelávania. Kvalitná stáž musí poskytovať solídny
a zmysluplný obsah vzdelávania, predovšetkým vymedzením osobitných
zručností, ktoré sa majú nadobudnúť, zabezpečením dohľadu
a mentorstva pre stážistu a monitorovaním jeho pokroku. 
9.         Zistili sa aj problémy
s pracovnými podmienkami, napr. dlhý pracovný čas, poskytovanie
sociálnej ochrany, pokrytie zdravotných, bezpečnostných alebo pracovných
rizík, malá alebo nijaká odmena a/alebo náhrada, nejasné určenie
uplatnených právnych režimov a predĺžené trvanie stáže.
10.       Stáže sa v Únii
v súčasnosti regulujú veľmi odlišnými spôsobmi. Tam, kde je
regulácia zavedená, zabezpečuje rôzne prvky kvality alebo rôzne postupy
vykonávania a v niektorých členských štátoch a odvetviach
sú stáže naďalej prevažne neregulované. Značný podiel
poskytovateľov stáží používa stážistov ako lacnú či dokonca neplatenú
pracovnú silu, čo je často spôsobené chýbajúcim regulačným
rámcom či nástrojom alebo nedostatočnou transparentnosťou,
pokiaľ ide o pracovné podmienky stáží a ich obsah vzdelávania. 
11.       Rámec kvality pre stáže bude
podporovať zlepšenie pracovných podmienok a obsah vzdelávania stáží.
Hlavným prvkom rámca kvality pre stáže je uzavretie písomnej dohody
o stáži, v ktorej sa stanovia vzdelávacie ciele, primerané pracovné
podmienky, práva a povinnosti a primerané trvanie stáže.
12.       Nedostatočná
informovanosť je jednou z príčin nízkej kvality stáží a je
oveľa rozšírenejším problémom v súvislosti so stážami než
v súvislosti s riadnym zamestnaním. Požiadavky na väčšiu
transparentnosť oznamov alebo inzerátov ponúkajúcich stáže by pomohli
zlepšiť pracovné podmienky a podporiť cezhraničnú mobilitu.
13.       Sociálni partneri zohrávajú
kľúčovú úlohu pri tvorbe, vykonávaní a monitorovaní politiky
a programov v oblasti odbornej prípravy. Spolupráca medzi sociálnymi
partnermi a príslušnými orgánmi by sa mohla zameriavať na
poskytovanie cielených informácií mladým ľuďom o dostupných
kariérnych možnostiach a zručnostiach potrebných na pracovnom trhu
či o právach a povinnostiach stážistov. Sociálni partneri by
ďalej mohli pomôcť pri uľahčovaní vykonávania rámca kvality
pre stáže predovšetkým vypracovaním a sprístupnením jednoduchých
a presných modelových dohôd o stáži, najmä pre mikropodniky, ktoré
budú zodpovedať ich konkrétnym potrebám. Európski partneri vo svojom rámci
opatrení pre zamestnanosť mladých ľudí z júla 2013
zohľadnili plán Komisie predložiť návrh odporúčania Rady
o európskom rámci kvality pre stáže a vyhlásili, že budú
podporovať opatrenia členských štátov na zlepšenie kvality
stáží.
14.       Jednou z výziev je
zvýšiť cezhraničnú mobilitu stážistov v Únii s cieľom
posilniť skutočný európsky pracovný trh. Súčasná rôznorodá
regulácia predstavuje prekážku rozvoja cezhraničnej mobility stážistov.
Navyše sa v niektorých prípadoch zistilo, že administratívne a právne
prekážky cezhraničnej mobility stážistov majú vplyv vo viacerých
hostiteľských členských štátoch. Zabezpečením požiadaviek
a usmernení, ktoré by sa mali použiť ako referencia, uľahčí
rámec kvality pre stáže prístup k medzinárodným stážam.
15.       Vytvorenie rámca kvality pre
stáže prispeje k zvýšeniu transparentnosti. Podporí rozšírenie siete EURES
o stáže, čím uľahčí mobilitu a pomôže zvýšiť
účinky podpory mobility stážistov, ktorá sa poskytuje v rámci
programu Erasmus+.
16.       Programy členských
štátov na podporu a ponuku stáží pre mladých ľudí môžu využiť
finančnú podporu z európskych fondov. Stáže ďalej podporí
iniciatíva na podporu zamestnanosti mladých ľudí v rámci záruky pre
mladých ľudí, ktorá sa zameriava na mladých ľudí z regiónov Únie
najviac postihnutých nezamestnanosťou mladých a ktorá sa bude
spolufinancovať z Európskeho sociálneho fondu (ESF) 2014 – 2020. ESF
a iniciatívu na podporu zamestnanosti mladých ľudí možno využiť
na zvýšenie počtu a kvality programov stáží v členských
štátoch. Týka sa to aj možného príspevku na náklady stáže vrátane časti
odmeny (za určitých podmienok). Takisto sa
z nich môžu podporiť náklady na inú odbornú prípravu, ktorú mladí
ľudia absolvujú mimo stáže, napr. jazykový kurz.
17.       Komisia začala
vykonávať osobitný podporný program technickej pomoci ESF na pomoc
členským štátom pri zostavovaní programov stáží s podporou
z ESF. Podporný program technickej pomoci ESF poskytuje strategické,
operačné a politické poradenstvo vnútroštátnym a regionálnym
orgánom, ktoré zamýšľajú zriadiť nové programy stáží alebo
zmodernizovať existujúce programy.
18.       Rada vo svojom uznesení z
mája 2011 týkajúcom sa štruktúrovaného dialógu o zamestnanosti mládeže
uviedla, že „potrebný je aj rámec kvality pre stáže, aby sa zaručila
vzdelávacia hodnota takejto skúsenosti“. 
19.       V záveroch Rady
z júna 2011 s názvom Podpora zamestnanosti mládeže v záujme
dosiahnutia cieľov stratégie Európa 2020 vyzvala Rada Komisiu, aby
„poskytla usmernenia týkajúce sa podmienok vysokokvalitných stáží
prostredníctvom rámca kvality pre stáže“[21].
20.       Európsky parlament
v júni 2012 vo svojom uznesení Smerom k oživeniu hospodárstva[22] vyzval Komisiu, aby
čo najskôr predložila „návrh odporúčania Rady o rámci kvality
pre stáže“ a aby vymedzila „minimálne požiadavky na podporu poskytovania
vysokokvalitných stáží a účasti na nich“.
21.       Európska rada v júni 2012
vyzvala Komisiu, aby preskúmala možnosť rozšírenia portálu EURES
o stáže.[23]
22.       V záveroch
z decembra 2012 Európska rada vyzvala Komisiou, „aby urýchlene
ukončila prácu na rámci kvality pre stáže“.
23.       Komisia v decembri 2012
v balíku opatrení pre zamestnanosť mladých ľudí začala
konzultácie so sociálnymi partnermi o rámci kvality pre stáže. Sociálni
partneri EÚ vo svojich reakciách informovali Komisiu, že neplánujú
začať rokovania na vytvorenie autonómnej dohody podľa
článku 154 ZFEÚ[24].

24.       V záveroch Európskej
Rady z júna 2013 sa opätovne potvrdilo, že „začiatkom roku 2014 by sa
mal zaviesť rámec kvality pre stáže“.
25.       Rámec kvality je významným
referenčným bodom na určenie kvalitnej ponuky stáží podľa
odporúčania Rady o zavedení záruky pre mladých ľudí.
26.       Podľa ročného
prieskumu rastu za rok 2014[25]
je „nevyhnutné uľahčovať prechod zo školy do práce,
a to najmä zvýšením dostupnosti kvalitných stáží alebo učňovskej
prípravy.“
27.       Na účely tohto odporúčania
sa pojem stáž chápe ako časovo ohraničené trvanie pracovnej praxe
dohodnuté medzi stážistom a poskytovateľom stáže, bez
zapojenia tretej strany, ktoré zahŕňa
vzdelávaciu zložku, a jeho cieľom je získať praktické skúsenosti
pred nadobudnutím riadneho zamestnania (tzv. stáž
v rámci voľného trhu). 
28.       Toto odporúčanie sa
vzťahuje na všetky stáže v rámci otvoreného trhu, či už platené, alebo neplatené.
29.       Toto odporúčanie sa
nevzťahuje na stáže, ktoré sú súčasťou akademických študijných
programov, formálneho vzdelávania alebo odborných kurzov. Stáže, ktorých
náplň je regulovaná vnútroštátnymi predpismi a ktorých absolvovanie
je požiadavkou na získanie akademického titulu alebo na prístup ku
konkrétnej profesii (napr. v medicíne, architektúre atď.), nepatria
do pôsobnosti tohto odporúčania,
TÝMTO ODPORÚČA, ABY ČLENSKÉ
ŠTÁTY:
1.           Zlepšili kvalitu stáží v rámci
voľného trhu, a najmä ich obsahu vzdelávania a pracovných
podmienok s cieľom zjednodušiť prechod mladých ľudí zo
vzdelávania do práce tak, že v rámci svojich právnych predpisov alebo
vnútroštátnych postupov prijmú tieto zásady rámca kvality pre stáže:      

Uzatvorenie písomnej dohody o stáži
2.           Vyžadovali, aby stáže vychádzali
z písomnej dohody uzatvorenej pred začatím stáže medzi stážistom
a poskytovateľom stáže. 
3.           Zabezpečili, aby sa
v dohode o stáži stanovili vzdelávacie ciele, pracovné podmienky, to,
či poskytovateľ stáže poskytne stážistovi odmenu/náhradu, práva
a povinnosti zmluvných strán podľa platných predpisov EÚ a vnútroštátnych
predpisov, ako aj trvanie stáže, tak, ako sa vymedzuje
v odporúčaniach 4 až 12.

Vzdelávacie ciele
4.           Presadzovali najlepšie postupy,
pokiaľ ide o vzdelávacie ciele, aby mladí ľudia mohli
nadobudnúť praktické skúsenosti a príslušné zručnosti;
prostredníctvom úloh pridelených stážistovi by sa malo umožniť dosiahnutie
týchto cieľov.
5.           Podnecovali poskytovateľov
stáží, aby každému stážistovi pridelili školiteľa, ktorý bude stážistu
sprevádzať pri vykonávaní pridelených úloh a monitorovať jeho
pokrok.

Pracovné podmienky
6.           Zabezpečili dodržiavanie práv
stážistov podľa platných právnych predpisov EÚ a vnútroštátnych
predpisov, ako aj pracovných podmienok vrátane platných obmedzení maximálneho
týždenného pracovného času, minimálneho denného a týždenného
času odpočinku a minimálneho nároku na dovolenku.
7.           Vyžadovali od poskytovateľov
stáží, aby ujasnili, aké krytie sa poskytuje v oblasti zdravotného
a úrazového poistenia, ako aj v prípade práceneschopnosti.
8.           Zabezpečili, aby sa
v dohode o stáži spresňovalo, či sa uplatňuje odmena
a/alebo náhrada, a v prípade uplatňovania odmeny a/alebo náhrady
by sa mala stanoviť jej výška.

Práva a povinnosti
9.           Zabezpečili, aby sa
v dohode o stáži vymedzovali práva a povinnosti stážistu
a poskytovateľa stáže vrátane, ak je to vhodné, ustanovenia
o politike zachovávania dôvernosti a o právach duševného
vlastníctva, ktorú uplatňuje poskytovateľ stáže.

Primerané trvanie 
10.         Zabezpečili primerané trvanie
stáže, ktoré v zásade nebude nepresahovať šesť mesiacov okrem
prípadov, keď je dlhšie trvanie odôvodnené, ako napr. pri interných
programoch odbornej prípravy pred prijatím do zamestnania alebo pri stážach,
ktoré sa vykonávajú v inom členskom štáte.
11.         Spresnili okolnosti a podmienky,
za ktorých sa môže stáž predĺžiť alebo obnoviť po tom, ako
uplynie platnosť pôvodnej dohody o stáži.
12.         Presadzovali postup, v rámci
ktorého sa v dohode o stáži uvedie, že stážista alebo
poskytovateľ stáže môžu ukončiť pracovný pomer na základe
písomného vypovedania dohody s lehotou dva týždne.

Riadne uznávanie stáží
13.         Podnecovali poskytovateľov
stáží, aby formou certifikátu alebo referencie potvrdzovali poznatky,
zručnosti a kompetencie, ktoré stážista nadobudol počas stáže.

Požiadavky na transparentnosť
14.         Zabezpečili, aby poskytovatelia
stáží uvádzali v oznámeniach a inzerátoch o ponuke stáže
informácie o podmienkach stáže, najmä či sa uplatňuje odmena
a/alebo náhrada a sociálna ochrana, a zaistili, aby sa v rámci
služieb zamestnanosti uplatňovali požiadavky na transparentnosť
a vhodné profesijné poradenstvo.

Sociálni partneri
15.         Presadzovali aktívne zapájanie
sociálnych partnerov do vykonávania rámca kvality pre stáže. 
Cezhraničné stáže
16.         Uľahčili cezhraničnú
mobilitu stážistov v Európskej únii okrem iného spresnením vnútroštátneho
právneho rámca pre stáže v rámci voľného trhu a stanovením
jednoznačných pravidiel o hosťovaní stážistov z iných
členských štátov a o vysielaní stážistov do iných členských
štátov, ako aj znížením administratívnych formalít.
17.         Podporili používanie rozšírenej siete
EURES a výmenu informácií o stážach na portáli EURES
a podnecovali služby zamestnanosti, aby na portál EURES umiestňovali
ponuky stáží.

Využívanie európskych štrukturálnych a investičných fondov
18.         Využívali európske štrukturálne a
investičné fondy, konkrétne Európsky sociálny fond a Európsky fond
regionálneho rozvoja v ďalšom programovom období 2014 – 2020
a iniciatívu na podporu zamestnanosti mladých ľudí tam, kde je to
vhodné, na zvýšenie počtu a kvality stáží vrátane efektívnych
partnerstiev so všetkými príslušnými zainteresovanými stranami.

Vykonávanie rámca kvality pre stáže
19.         Čo najskôr
a s konečnou lehotou do konca roka 2014 vykonali rámec kvality
pre stáže. 
20.         Určili verejný orgán zodpovedný
za toto vykonávanie a komunikáciu s Komisiou o postupoch vykonávania
rámca kvality pre stáže.
21.         Presadzovali aktívne zapájanie
služieb zamestnanosti, vzdelávacích inštitúcií a poskytovateľov
odborného vzdelávania do vykonávania rámca kvality pre stáže.

KONŠTATUJE, ŽE KOMISIA MÁ V ÚMYSLE:  

22.         Presadzovať úzku spoluprácu
s členskými štátmi, sociálnymi partnermi a ostatnými
zainteresovanými stranami v záujme rýchleho vykonávania tohto
odporúčania.
23.         Monitorovať vykonávanie rámca
kvality pre stáže podľa tohto odporúčania a analyzovať
vplyv zavedených opatrení.
24.         Podávať správy o pokroku pri
vykonávaní tohto odporúčania na základe informácií, ktoré jej budú
poskytovať členské štáty.
25.         Spolupracovať
s členskými štátmi, sociálnymi partnermi, službami zamestnanosti
a organizáciami zameranými na mládež a stáže s cieľom
presadzovať toto odporúčanie.
26.         Podnecovať
a podporovať členské štáty aj presadzovaním vzájomnej výmeny
najlepších postupov, aby využívali Európsky sociálny fond a Európsky fond
regionálneho rozvoja alebo ďalšie európske fondy v programovom období
2014 – 2020 s cieľom zvyšovať počet a kvalitu stáží.
27.         Pokračovať v úsilí
zväčšiť ponuku medzinárodných stáži v rámci programu Erasmus+.
28.         Spolupracovať
s členskými štátmi na začleňovaní stáží do siete EURES
a na vytváraní webovej stránky venovanej vnútroštátnym právnym rámcom
v oblasti stáží.
V Bruseli
                                                                       Za
Radu
                                                                       predseda
[1]               COM(2012) 727 final, 5. december 2012.
[2]               COM(2012) 728 final, 5. december 2012.
[3]               EP 2009/2221 (INI), 6. júl 2010 a uznesenie 2012/2647
(RSP)
[4]               Závery Európskej rady z decembra 2012, z februára 2013 a
z júna 2013.
[5]               SWD(2012) 407 final, 5. december 2012.
[6]               V Spojenom kráľovstve Komisia pre nízke mzdy
vo svojej správe o národnej minimálnej mzde (2011) uviedla, že stáž sa de
facto stáva predpokladom pre čoraz viac pracovných miest. 
[7]               Komisia pre nízke mzdy zo Spojeného kráľovstva vo
svojej správe za rok 2013 poukazuje na „rozsiahle nevyplácanie minimálnej mzdy
na pozíciách, ktoré by mohli byť pracovnými pozíciami“. 
[8]               V prieskume Eurobarometra z roku 2013 sa zistilo,
že iba 9 % stáží sa uskutočnilo v zahraničí.
[9]               http://www.consilium.europa.eu/uedocs/cms_data/docs/pressdata/SK/ec/131403.pdf.
[10]             COM(2012) 729 final, 5. december 2012.
[11]             Odporúčanie Rady o zavedení záruky pre mladých
ľudí, 2013/C 120/01, 22. apríl 2013.
[12]             Obsah vzdelávania môže okrem iného zahŕňať
zaškolenie, jasné vysvetlenie/opis práce danej organizácie a súvisiacich
problémov v danom odvetví a pridelenie školiteľa, ktorý bude
dohliadať na prácu stážistu a usmerňovať ho.
[13]             SWD(2012) 407 final, 5. december 2012.
[14]             SWD(2013) 495 final, 4. december 2013.
[15]             V článku 3 tej istej smernice sa požaduje, aby
sa informácie písomne poskytli zamestnancovi najneskôr do dvoch mesiacov od
začiatku zamestnania.
[16]             KOM(2010) 378 v konečnom znení, 13. júl 2010.
[17]             1. januára 2014 sa program Erasmus+ stane novým programom
financovania EÚ pre vzdelávanie, odbornú prípravu, mládež a šport. Program
Erasmus+ bude mať novú, zjednodušenú štruktúru, ktorá bude
zahŕňať súčasné programy financovania v tomto odvetví
vrátane programu celoživotného vzdelávania (Comenius, Leonardo, Erasmus,
Grundtvig a prierezových programov) a programov Mládež v akcii, Jean Monnet,
Tempus a Erasmus Mundus.
[18]             EURES je sieťou na spoluprácu medzi Európskou
komisiou a verejnými službami zamestnanosti v členských štátoch. Prostredníctvom
portálu EURES sa pracovníkom, zamestnávateľom a čoskoro aj stážistom
a poskytovateľom stáží poskytujú informácie o pracovných miestach, stážach
a vzdelávacích príležitostiach v celej Európe.
[19]             Rozhodnutie Rady o usmerneniach pre politiky zamestnanosti
členských štátov, 2010/707/EÚ, 21. október 2010.
[20]             Odporúčanie Rady o zavedení záruky pre mladých
ľudí, 2013/C 120/01, 22. apríl 2013.
[21]             Závery Rady 11838/11 Podpora zamestnanosti mládeže v
záujme dosiahnutia cieľov stratégie Európa 2020, 17. jún 2011.
[22]             Uznesenie 2012/2647 (RSP).
[23]             EUCO 76/12, 28. – 29. jún 2012.
[24]             COM(2012) 727 final, 11. december 2012.
[25]             COM(2013) 800 final, 13. november 2013.